CELEX: 32022R0760
Language: mt
Date: 2022-04-08 00:00:00
Title: Regolament Delegat tal-Kummissjoni (UE) 2022/760 tat-8 ta’ April 2022 li jemenda r-Regolament Delegat (UE) 2021/2306 fir-rigward tad-dispożizzjonijiet tranżitorji għaċ-ċertifikati ta’ spezzjoni maħruġa fl-Ukrajna

18.5.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 139/13
               
            
         REGOLAMENT DELEGAT TAL-KUMMISSJONI (UE) 2022/760
         tat-8 ta’ April 2022
         li jemenda r-Regolament Delegat (UE) 2021/2306 fir-rigward tad-dispożizzjonijiet tranżitorji għaċ-ċertifikati ta’ spezzjoni maħruġa fl-Ukrajna
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (1), u b’mod partikolari l-punt (a)(ii) tal-Artikolu 38(8), il-punt (b) tal-Artikolu 46(7), u l-Artikolu 57(3) tiegħu,
         Billi:
         
                     (1)
                  
                  
                     Ir-Regolament Delegat tal-Kummissjoni (UE) 2021/2306 (2) jistabbilixxi regoli dwar il-kontrolli uffiċjali fir-rigward ta’ prodotti organiċi u prodotti fil-fażi tal-konverżjoni maħsuba għall-importazzjoni fl-Unjoni u dwar iċ-ċertifikat ta’ spezzjoni.
                  
               
                     (2)
                  
                  
                     F’konformità mal-ewwel subparagrafu tal-Artikolu 5(3) tar-Regolament Delegat (UE) 2021/2306, iċ-ċertifikat ta’ spezzjoni jrid jinħareġ fi TRACES u jrid ikollu siġill elettroniku kwalifikat. Id-dispożizzjoni tranżitorja stabbilita fl-Artikolu 11(1) ta’ dak ir-Regolament tipprevedi li, b’deroga mill-ewwel subparagrafu tal-Artikolu 5(3) ta’ dak ir-Regolament, sat-30 ta’ Ġunju 2022, iċ-ċertifikat ta’ spezzjoni jista’ jinħareġ fuq karta wara li jimtela fi TRACES u jiġi stampat. Il-proċess għar-reġistrazzjoni tal-awtoritajiet ta’ kontroll u tal-korpi ta’ kontroll għas-siġill elettroniku kwalifikat għadu għaddej.
                  
               
                     (3)
                  
                  
                     L-invażjoni tal-Ukrajna mir-Russja fl-24 ta’ Frar 2022 tikkostitwixxi sfida eċċezzjonali u bla preċedent għall-awtoritajiet ta’ kontroll u għall-korpi ta’ kontroll li ġew rikonoxxuti għall-fini tal-esportazzjoni ta’ prodotti organiċi mill-Ukrajna lejn l-Unjoni. Fl-Ukrajna, is-servizzi postali huma wkoll imfixkla.
                  
               
                     (4)
                  
                  
                     B’hekk, persuna awtorizzata, li tinsab fl-Ukrajna, ta’ awtorità ta’ kontroll jew korp ta’ kontroll li għadhom mhux mgħammra b’siġill elettroniku kwalifikat ma tistax toħroġ ċertifikati elettroniċi ta’ spezzjoni f’konformità mal-ewwel subparagrafu tal-Artikolu 5(3) tar-Regolament Delegat (UE) 2021/2306. Min-naħa l-oħra, dik il-persuna awtorizzata lanqas ma tista’ tuża l-possibbiltà li toħroġ iċ-ċertifikat ta’ spezzjoni fuq karta f’konformità mad-dispożizzjoni tranżitorja fl-Artikolu 11(1) ta’ dak ir-Regolament, peress li bħalissa s-servizzi postali fl-Ukrajna huma mfixkla.
                  
               
                     (5)
                  
                  
                     F’dan il-kuntest, għalhekk jeħtieġ li persuna awtorizzata, li tinsab fl-Ukrajna, ta’ awtorità ta’ kontroll jew korp ta’ kontroll li għadhom mhux mgħammra b’siġill elettroniku kwalifikat, titħalla tipproduċi u tissottometti fi TRACES iċ-ċertifikat ta’ spezzjoni f’format elettroniku mingħajr l-applikazzjoni ta’ siġill elettroniku kwalifikat fil-kaxxa 18 ta’ dak iċ-ċertifikat. Bl-istess mod, jeħtieġ li l-awtoritajiet kompetenti fl-Istati Membri fil-postijiet ta’ kontroll fuq il-fruntiera jew fil-punti ta’ rilaxx għaċ-ċirkolazzjoni libera jitħallew iwettqu kontrolli tal-importazzjoni fuq dawn iċ-ċertifikati ta’ spezzjoni u li japprovawhom fi TRACES b’siġill elettroniku kwalifikat jew fuq karta bil-firma bl-idejn tal-persuna awtorizzata wara li jimtlew fi TRACES u jiġu stampati.
                  
               
                     (6)
                  
                  
                     Għaldaqstant, jenħtieġ li r-Regolament Delegat (UE) 2021/2306 jiġi emendat skont dan.
                  
               
                     (7)
                  
                  
                     Minħabba l-invażjoni tal-Ukrajna mir-Russja u r-reazzjoni immedjata meħtieġa, dan ir-Regolament jenħtieġ li japplika retroattivament mill-24 ta’ Frar 2022,
                  
               ADOTTAT DAN IR-REGOLAMENT:
         
            Artikolu 1
            Emendi tar-Regolament Delegat (UE) 2021/2306
            L-Artikolu 11 tar-Regolament Delegat (UE) 2021/2306 huwa emendat kif ġej:
            
                        (1)
                     
                     
                        jiddaħħal il-paragrafu 1a li ġej:
                        
                           “1a.   B’deroga mill-ewwel subparagrafu tal-Artikolu 5(3), sat-30 ta’ Ġunju 2022, persuna awtorizzata, li tinsab fl-Ukrajna, ta’ awtorità ta’ kontroll jew korp ta’ kontroll li mhumiex mgħammra b’siġill elettroniku kwalifikat, tista’ tipproduċi u tissottometti fi TRACES iċ-ċertifikat ta’ spezzjoni f’format elettroniku mingħajr l-applikazzjoni ta’ siġill elettroniku kwalifikat fil-kaxxa 18 tiegħu. Dan iċ-ċertifikat għandu jinħareġ qabel ma l-konsenja korrispondenti tħalli l-pajjiż terz tal-esportazzjoni jew tal-oriġini.”
                        
                     
                  
                        (2)
                     
                     
                        fil-paragrafu 2, jiżdied il-punt (c) li ġej:
                        
                                    “(c)
                                 
                                 
                                    jekk iċ-ċertifikat ta’ spezzjoni jiġi prodott u sottomess fi TRACES f’format elettroniku f’konformità mal-paragrafu 1a, dak iċ-ċertifikat għandu jiġi approvat fi TRACES b’siġill elettroniku kwalifikat jew fuq karta bil-firma bl-idejn tal-persuna awtorizzata tal-awtorità kompetenti fil-post ta’ kontroll fuq il-fruntiera jew fil-punt ta’ rilaxx għaċ-ċirkolazzjoni libera, fil-kaxxi 23, 25 u 30, kif xieraq, wara li jimtela fi TRACES u jiġi stampat.”.
                                 
                              
                  
         
            Artikolu 2
            Dħul fis-seħħ u applikazzjoni
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-24 ta’ Frar 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-8 ta’ April 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 150, 14.6.2018, p. 1.
         
            (2)  Ir-Regolament Delegat tal-Kummissjoni (UE) 2021/2306 tal-21 ta’ Ottubru 2021 li jissupplimenta r-Regolament (UE) 2018/848 tal-Parlament Ewropew u tal-Kunsill b’regoli dwar il-kontrolli uffiċjali fir-rigward tal-konsenji ta’ prodotti organiċi u prodotti fil-fażi tal-konverżjoni maħsuba għall-importazzjoni fl-Unjoni u dwar iċ-ċertifikat ta’ spezzjoni (ĠU L 461, 27.12.2021, p. 13).